पाएं अपने शहर की ताज़ा ख़बरें और फ्री ई-पेपरडाउनलोड करें
जयपुर। राज्य में लंबे समय से प्रतिबंधित जिलों में सेवारत तृतीय श्रेणी शिक्षकों के तबादलों का रास्ता अब साफ हो गया है। इन शिक्षकों की तबादला प्रक्रिया 40 हजार शिक्षकों की भर्ती प्रक्रिया के साथ ही शुरू हो जाएगी। करीब 25 हजार तृतीय श्रेणी शिक्षक प्रतिबंधित जिलों से तबादलों के इंतजार में हैं। इनमें बड़ी संख्या में महिलाएं हैं।
शिक्षामंत्री ब्रजकिशोर शर्मा ने बुधवार को प्रतिबंधित जिला शिक्षक संघर्ष समिति को इस मामले में आश्वस्त किया। शर्मा का कहना है कि प्रतिबंधित जिलों से शिक्षकों के तबादले होंगे। यह प्रक्रिया शिक्षक भर्ती के साथ ही शुरूहोगी। यह भर्ती जुलाई में शुरू होने की उम्मीद है। इधर शिक्षामंत्री के आश्वासन के बाद समिति के अध्यक्ष सुरेश मिर्धा ने धरने को स्थगित करने की घोषणा कर दी। शिक्षामंत्री ने वर्तमान परिस्थिति में तबादले करने में असमर्थता जताते हुए कहा कि यदि अभी तबादले शुरू कर दिए गए तो स्कूलों में तालाबंदी की नौबत आ जाएगी। समिति ने चेताया है कि अगर सरकार अपने वायदे से मुकरी तो एक बार फिर संकुल के बाहर धरना प्रारंभ कर दिया जाएगा।
ये हैं प्रतिबंधित जिले: सिरोही, जालौर, प्रतापगढ़, बारां, बाड़मेर, जैसलमेर, बीकानेर, झालावाड़, बांसवाड़ा और डूंगरपुर। राज्य सरकार ने फिलहाल तृतीय श्रेणी शिक्षकों को छोड़कर 10 साल से ज्यादा समय से इन जिलों में सेवारत शिक्षकों के तबादले करने का फैसला किया है।
तबादलों के लिए हर जगह भीड़: शिक्षा में तबादलों के लिए शिक्षामंत्री ब्रजकिशोर शर्मा के सिविल लाइंस स्थित निवास के साथ ही सचिवालय, शिक्षा संकुल में बुधवार को दिनभर भीड़ रही। भारी भीड़ को देखते हुए ही व्याख्याता, प्रधानाचार्य, प्राचार्य के आवेदन सीधे निदेशालय को करने का फैसला किया गया है, इसके बावजूद अधिकारी आवेदन की एक कॉपी जयपुर में शिक्षा विभाग के इन दफ्तरों में दे रहे हैं। शिक्षामंत्री ने दोपहर बाद संकुल में तबादला आवेदन स्वीकार किए।
पदस्थापन संशोधन अब खत्म होगा: डीपीसी के बाद पदोन्नत हुए शिक्षकों की पदस्थापन सूचियों में अब संशोधन का काम खत्म होगा। जिन आदेशों में संशोधन हुए हैं उन्हें ज्वाइनिंग में शिथिलता दी गई है। निदेशालय से आए अधिकारी अब तबादलों से जुड़े काम में लगेंगे।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva zho_Hant eng_Latn